#

# PORTALO „RINKĖJO PUSLAPIS“ PRIEGLOBOS PASLAUGOS TEIKIMO SUTARTIS

# 2019 m. gegužės 29 d. Nr. S1-98-2019 (4.17)

# Vilnius

**Lietuvos Respublikos vyriausioji rinkimų komisija** (toliau – paslaugos gavėjas), atstovaujama Lietuvos Respublikos vyriausiosios rinkimų komisijos pirmininkės Lauros Matjošaitytės, veikiančios pagal Lietuvos Respublikos vyriausiosios rinkimų komisijos įstatymą, ir

 **UAB „Baltnetos komunikacijos“** (toliau – paslaugos teikėjas), atstovaujama klientų aptarnavimo skyriaus vadovo Piotr Kozlovskij, veikiančio pagal jam suteiktą 2019 m. gegužės 2 d. įgaliojimą Nr. BK 491, sudarė šią sutartį, kurioje paslaugos teikėjas ir paslaugos gavėjas kartu vadinami šalimis, o kiekvienas atskirai – šalimi.

# 1. SUTARTIES DALYKAS

## 1.1. Paslaugos teikėjas įsipareigoja sutartyje nustatytomis sąlygomis ir tvarka suteikti paslaugos gavėjui portalo „Rinkėjo puslapis“ prieglobos paslaugą (toliau – paslauga) pagal paslaugos gavėjo techninę specifikaciją (neatskiriama sutarties dalis), o paslaugos gavėjas įsipareigoja priimti iš paslaugos teikėjo kokybiškai ir laiku suteiktą paslaugą ir sumokėti už ją pagal sutartyje nurodytą įkainį sutartyje nustatytomis mokėjimo sąlygomis ir tvarka.

**2. Sutarties kaina IR MOKĖJIMO SĄLYGOS**

 2.1. Bendra sutarties kaina 4 (keturių) mėn. laikotarpiui negali viršyti **11 979,00 Eur** (vienuolikos tūkstančių devynių šimtų septyniasdešimt devynių eurų ir 0 ct), įskaitant pridėtinės vertės mokestį (toliau – PVM).

 2.2. 1 mėn. įkainis – 2 994,75 Eur su PVM.

 2.3. Sutarčiai taikoma fiksuoto įkainio kainodara.

2.4. Paslaugos gavėjas sumoka paslaugos teikėjui už paslaugą (paslaugos dalį) ne vėliau kaip per 30 (trisdešimt) kalendorinių dienų nuo sąskaitos faktūros gavimo iš paslaugos teikėjo dienos. Mokėjimas atliekamas pavedimu į šioje sutartyje nurodytą paslaugos teikėjo banko sąskaitą. Šios sutarties kaina ir kiti mokėjimai pagal šią sutartį (jei tokių yra) yra apskaičiuojami ir atliekami eurais. Jei paslaugos gavėjas atsiskaitymui su paslaugos teikėju laiku negauna finansavimo, per 3 (tris) darbo dienas raštu praneša apie tai paslaugos teikėjui. Šiuo atveju delspinigiai paslaugos teikėjo naudai neskaičiuojami. Paslaugos teikėjas sąskaitas faktūras ir jas pagrindžiančius dokumentus paslaugos gavėjui privalo pateikti per informacinę sistemą „E. sąskaita“.

2.5. Šios sutarties galiojimo laikotarpiu sutarties kaina yra nekintama. Ji nebus perskaičiuojama pagal bendro kainų lygio kitimą ar paslaugų grupių kainų pokyčius. Į šios sutarties kainą įskaityti visi paslaugos teikėjui privalomi mokėti mokesčiai ir visos išlaidos reikalingos tinkamam šios sutarties įvykdymui.

2.6. Sutarties kaina dėl pasikeitusių mokesčių bus perskaičiuojama tokia tvarka:

2.6.1 pasikeitus PVM, sutarties kaina bus perskaičiuojama. Pasikeitus kitiems mokesčiams, sutarties kaina nebus perskaičiuojama;

2.6.2. pasikeitus PVM tarifo dydžiui, sutarties kainą sudarantis PVM tarifas nesuteiktoms paslaugoms keičiamas (mažinamas ar didinamas) pagal Lietuvos Respublikos galiojančius teisės aktus;

2.6.3. atskiras rašytinis susitarimas dėl kainų perskaičiavimo nebus pasirašomas; perskaičiuotos kainos taikant naują PVM tarifą nurodomos sąskaitoje faktūroje;

2.6.4. perskaičiuotos kainos pradedamos taikyti nuo pakeisto PVM tarifo įsigaliojimo dienos.

**3. SUTARTIES VYKDYMAS**

3.1. Paslauga turi būti pradėta teikti nuo 2019 m. birželio 26 d.

3.2. Už sutarties vykdymą, sąskaitų faktūrų derinimą, taip pat už informacijos teikimą techniniais klausimais, už pastabų teikimą paslaugos gavėjui atstovaujantis atsakingas asmuo yra Vyriausiosios rinkimų komisijos Kompiuterinių technologijų skyriaus vedėjas Darius Gaižauskas, tel. (8 5) 239 6976, el. p. darius.gaizauskas@vrk.lt*,* už sutarties ir jos pakeitimų paskelbimą atsakingas asmuo –Vyriausiosios rinkimų komisijos Rinkimų organizavimo skyriaus vyriausioji specialistė Dovilė Medžiūnaitė, tel. (8 5) 239 6452, el. p. dovile.medziunaite@vrk.lt, o paslaugos teikėjui atstovaujantys atsakingas asmuo – klientų aptarnavimo skyriaus vadovas Piotr Kozlovskij, tel. +370 65028018, el. p. piotr.kozlovskij@balt.net.

#

**4. PaslaugOS teikėjo teisės ir pareigos**

4.1. Paslaugos teikėjas įsipareigoja:

4.1.1. sutartyje numatytą paslaugą teikti laiku, savo rizika ir sąskaita kaip įmanoma rūpestingai bei efektyviai, įskaitant, bet neapsiribojant, paslaugų teikimą pagal geriausius visuotinai pripažįstamus profesinius, techninius standartus ir praktiką, panaudodamas visus reikiamus įgūdžius;

4.1.2. paslaugą teikti pagal techninės specifikacijos reikalavimus;

4.1.3. paslaugos gavėjui šios sutarties 5.2.1 papunktyje numatytais terminais ir tvarka pareiškus argumentuotas pastabas dėl nekokybiško ir (ar) netinkamo paslaugos (paslaugos dalies) teikimo, savo lėšomis ištaisyti netinkamai suteiktą paslaugą (ar paslaugos dalį) šalių suderintais terminais ir būdais;

4.1.4. kitos teisės aktuose ir sutartyje numatytos pareigos.

4.2. Paslaugos teikėjo teisės:

4.2.1. prašyti iš paslaugos gavėjo pateikti turimą informaciją, reikalingą vykdant šią sutartį;

4.2.2. kitos sutartyje ir teisės aktuose numatytos teisės.

**5. paslaugOS gavėjo teisės ir pareigos**

5.1. Paslaugos gavėjas įsipareigoja:

5.1.1. paslaugos teikėjo prašymu teikti jam turimą informaciją, reikalingą sutarties vykdymui;

5.1.2. teikdamas paslaugos teikėjui informaciją arba dokumentus, užtikrinti, kad dokumentuose pateikiama informacija yra teisinga ir neklaidinanti;

5.1.3. sumokėti už paslaugą (paslaugos dalį) pagal pateiktą sąskaitą faktūrą;

 5.1.4. kitos teisės aktuose ir sutartyje numatytos pareigos.

5.2. Paslaugos gavėjo teisės:

5.2.1. per 10 (dešimt) darbo dienų nuo paslaugos (paslaugos dalies) suteikimo dienos raštu / el. paštu reikšti argumentuotas pastabas dėl nekokybiško ir (ar) netinkamo paslaugos (paslaugos dalies) teikimo ir reikalavimus dėl tokio sutarties trūkumo ištaisymo terminų ir būdų;

 5.2.2. atsisakyti priimti paslaugą (paslaugos dalį), jei ji neatitinka šios sutarties sąlygų;

 5.2.3. priskaičiuotas delspinigių ir (ar) baudų sumas išskaičiuoti iš paslaugos teikėjui mokėtinų sumų;

 5.2.4. kitos sutartyje ir teisės aktuose nustatytos teisės.

**6. ŠALIŲ ATSAKOMYBĖ**

 6.1. Paslaugos teikėjui nevykdant sutartyje nustatytų įsipareigojimų, paslaugos gavėjas įgyja teisę reikalauti iš paslaugos teikėjo sumokėti 5 (penkis) proc. dydžio baudą nuo neįvykdytų įsipareigojimų dalies. Baudos sumokėjimas paslaugos teikėjo neatleidžia nuo sutartinių įsipareigojimų įvykdymo.

 6.2. Paslaugos gavėjui laiku nevykdant sutartinių įsipareigojimų, paslaugos teikėjas turi teisę skaičiuoti 0,02 proc. dydžio delspinigius už kiekvieną uždelstą mokėjimo dieną nuo laiku neapmokėtos sumos.

 6.3. Šalys įsipareigoja susilaikyti nuo veiksmų, kuriais būtų pažeistos šios sutarties sąlygos, kurie darytų žalą šalių interesams, geram vardui ir tarpusavio bendradarbiavimui.

**7. KONFIDENCIALUMAS**

 7.1. kiekviena šalis įsipareigoja neatskleisti jokios vykdant sutartį iš kitos šalies gautos ar su sutarties vykdymu susijusios informacijos jokiems tretiesiems asmenims be išankstinio rašytinio kitos šalies sutikimo ir visą šią informaciją laikyti konfidencialia, nebent tokios informacijos atskleidimas būtų privalomas pagal Lietuvos Respublikoje galiojančius teisės aktus.

 7.2. Šalys įsipareigoja nenaudoti ir neviešinti konfidencialios informacijos jokiais kitais tikslais, išskyrus teisės aktuose numatytus atvejus.

 7.3. Kiekviena šalis privalo užtikrinti, kad būtų laikomasi Lietuvos Respublikos teisės aktų, reglamentuojančių valstybės, tarnybos ar komercinę paslaptis ir duomenų apsaugą.

 7.4. Paslaugos teikėjas negali paslaugos gavėjo duomenų naudoti tiesioginės rinkodaros tikslais (taip pat ir reklaminio pobūdžio pranešimams siųsti).

 7.5. Šioje sutartyje aptartos konfidencialumo sąlygos yra neterminuotos.

**8. NENUGALIMOS JĖGOS APLINKYBĖS**

8.1. Šalys neatsako už dalinį ar visišką prisiimtų sutartinių įsipareigojimų neįvykdymą, jeigu įrodo, kad įsipareigojimų neįvykdė dėl nenugalimos jėgos (*force majeure*) aplinkybių.

8.2. Sutarties šalis, kuri dėl nenugalimos jėgos aplinkybių negali įvykdyti savo sutartinių įsipareigojimų, privalo nedelsdama, bet ne vėliau kaip per 3 (tris) kalendorines dienas nuo aplinkybių atsiradimo ar paaiškėjimo dienos, raštu informuoti apie tai kitą šalį.

8.3. Nenugalimos jėgos aplinkybėmis laikomos aplinkybės, nurodytos Lietuvos Respublikos civilinio kodekso 6.212 straipsnyje ir Atleidimo nuo atsakomybės esant nenugalimos jėgos *(force majeure)* aplinkybėms taisyklėse, patvirtintose Lietuvos Respublikos Vyriausybės 1996 m. liepos 15 d. nutarimu Nr. 840 „Dėl Atleidimo nuo atsakomybės esant nenugalimos jėgos (force majeure) aplinkybėms taisyklių patvirtinimo“. Pažymos dėl nenugalimos jėgos aplinkybių patvirtinimo išduodamos vadovaujantis Nenugalimos jėgos (*force majeure*) aplinkybes liudijančių pažymų išdavimo tvarka, patvirtinta Lietuvos Respublikos Vyriausybės 1997 m. kovo 13 d. nutarimu Nr. 222 „Dėl Nenugalimos jėgos (*force majeure*) aplinkybes liudijančių pažymų išdavimo tvarkos patvirtinimo“.

8.4. Pagrindas atleisti nuo atsakomybės sutarties šalį, kuri dėl nenugalimos jėgos aplinkybių negali įvykdyti savo sutartinių įsipareigojimų, atsiranda nuo nenugalimos jėgos aplinkybių atsiradimo ar paaiškėjimo momento arba, jeigu laiku nebuvo pateiktas pranešimas, nuo pranešimo pateikimo momento. Jeigu sutarties šalis laiku nepateikia pranešimo ar, nesant galimybės pateikti pranešimą, kitaip neinformuoja apie negalėjimą įvykdyti sutartinius įsipareigojimus, ji privalo kompensuoti kitai sutarties šaliai žalą, kurią ši patyrė dėl laiku nepateikto pranešimo arba dėl to, kad nebuvo jokio pranešimo.

8.5. Jei nenugalimos jėgos (*force majeure*) aplinkybės trunka ilgiau kaip 10 (dešimt) kalendorinių dienų, tuomet, nepaisant šios sutarties įvykdymo termino pratęsimo, kuris dėl minėtųjų aplinkybių gali būti paslaugos teikėjui suteiktas, bet kuri šios sutarties šalis turi teisę nutraukti šią sutartį įspėdama apie tai kitą šalį prieš 5 (penkias) kalendorines dienas. Jei pasibaigus šiam 5 (penkių) kalendorinių dienų laikotarpiui nenugalimos jėgos (*force majeure*) aplinkybės vis dar yra, ši sutartis nutraukiama ir pagal šios sutarties sąlygas šalys atleidžiamos nuo tolesnio šios sutarties vykdymo.

**9. SUTARTIES GALIOJIMAS, pakeitimas IR NUTRAUKIMAS**

9.1. Ši sutartis įsigalioja 2019 m. birželio 26 d., po to, kai abi šalys ją pasirašo, patvirtina antspaudais (jei tokie yra) ir ji užregistruojama Lietuvos Respublikos vyriausiojoje rinkimų komisijoje ir galioja 4 mėn. nuo sutarties įsigaliojimo dienos, arba iki lėšų, nurodytų sutarties 2.1 papunktyje panaudojimo, arba šios sutarties nutraukimo. Sutarties nebus galimybės pratęsti.

9.2. Paslaugos gavėjas, ne vėliau kaip per 5 (penkias) darbo dienas raštu informavęs paslaugos teikėją, turi teisę vienašališkai nutraukti sutartį, jeigu:

9.2.1. ji buvo pakeista pažeidžiant Viešųjų pirkimų įstatymo 89 straipsnį;

9.2.2. paaiškėjo, kad su paslaugos teikėju neturėjo būti sudaryta sutartis dėl to, kad Europos Sąjungos Teisingumo Teismas procese pagal Sutarties dėl Europos Sąjungos veikimo 258 straipsnį pripažino, kad nebuvo įvykdyti įsipareigojimai pagal Europos Sąjungos steigiamąsias sutartis ir Direktyvą 2014/24/ES;

9.2.3. paslaugos teikėjas sutarties nevykdo ar paslaugos teikėjo teikiamų paslaugų kokybė neatitinka sutartyje ir jos prieduose nustatytų reikalavimų, kai paslaugos teikėjas po raštu pateikto paslaugos gavėjo pranešimo apie trūkumus, jų nepašalina per 5 (penkias) darbo dienas;

9.2.4. paslaugos teikėjas siekia padidinti sutarties kainą, išskyrus sutarties 2.6 papunktyje numatytą atvejį;

9.2.5. paslaugos teikėjas bankrutuoja arba yra likviduojamas, sustabdo ūkinę veiklą arba teisės aktuose nustatyta tvarka susidaro analogiška situacija.

9.3. Paslaugos gavėjas, nesant paslaugos teikėjo kaltės, turi teisę vienašališkai nutraukti sutartį įspėjęs apie tai paslaugos teikėją ne vėliau kaip prieš 30 (trisdešimt) kalendorinių dienų, nepaisydamas to, kad paslaugos teikėjas jau pradėjo ją vykdyti. Šiuo atveju paslaugos gavėjas privalo sumokėti paslaugos teikėjui už iki sutarties nutraukimo tinkamai suteiktą paslaugą.

9.4. Ši sutartis gali būti nutraukiama šalių rašytiniu susitarimu.

9.5. Ši sutartis gali būti nutraukta kitais Lietuvos Respublikos teisės aktuose nustatytais pagrindais.

9.6. Šios sutarties nutraukimas neatleidžia šalių nuo įsipareigojimų visiškai atsiskaityti viena su kita, taip pat nepanaikina teisės reikalauti atlyginti nuostolius, atsiradusius dėl įsipareigojimų pagal šią sutartį nevykdymo ar netinkamo vykdymo, net jeigu tokie įsiskolinimai tapo žinomi po šios sutarties nutraukimo dienos.

9.7. Šios sutarties sąlygos jos galiojimo laikotarpiu gali būti keičiamos Viešųjų pirkimų įstatymo 89 straipsnyje nustatyta tvarka. Neleidžiami tokie pakeitimai ar pasirinkimo galimybės, dėl kurių iš esmės pasikeistų pirkimo sutarties pobūdis.

9.8. Pasikeitus šalių pavadinimams, adresams, telefonų numeriams, banko rekvizitams ar už sutarties vykdymą atsakingiems asmenims, sutarties šalys įsipareigoja raštu per 3 (tris) darbo dienas nuo pasikeitimo raštu informuoti apie tai viena kitą. Šaliai informavus kitą šalį apie šiame papunktyje nurodytus pakeitimus, be papildomo rašytinio susitarimo šalys jais vadovaujasi ir taiko. Šalis, neįvykdžiusi šių reikalavimų, negali pareikšti pretenzijų ar atsikirtimų, kad šalių veiksmai, atlikti pagal paskutinius joms žinomus kitos šalies rekvizitus ir (ar) už sutarties vykdymą atsakingų asmenų kontaktus, neatitinka sutarties sąlygų arba kad ji negavo pranešimų, siųstų jai pagal tuos rekvizitus ir (ar) už sutarties vykdymą atsakingų asmenų kontaktus.

9.9. Visi sutarties pakeitimai ir papildymai galioja tik tada, kai jie sudaryti raštu, pasirašyti šalių ar jų įgaliotų atstovų, patvirtinti antspaudais (jei tokie yra) ir užregistruoti Lietuvos Respublikos vyriausioje rinkimų komisijoje, išskyrus sutarties 9.8 papunktyje nurodytus atvejus. Sutarties pakeitimai ar papildymai yra neatskiriama sutarties dalis.

**10. ginčų sprendimas**

 10.1. Visi tarp šalių kilę ginčai ar nesutarimai, susiję su šia sutartimi, turi būti sprendžiami derybų būdu. Šalims nesutarus, ginčai sprendžiami Lietuvos Respublikos teisės aktų nustatyta tvarka Lietuvos Respublikos teismuose.

**11. kitos sąlygos**

11.1. Nė viena iš šalių neturi teisės perduoti trečiajam asmeniui teisių ir įsipareigojimų pagal šią sutartį be rašytinio kitos šalies sutikimo.

11.2. Jeigu paslaugos teikėjas šiai sutarčiai vykdyti numato pasitelkti subteikėją (-us), tai paslaugos teikėjas gali samdyti tik tą (-uos) subteikėją (-us), kurį (-uos) nurodė savo pasiūlyme. Subteikėjo (-ų) samdymas neatleidžia paslaugos teikėjo nuo jokių įsipareigojimų ar atsakomybės pagal šią sutartį. Paslaugos teikėjas visiškai atsako už subteikėjo (-ų) suteiktą paslaugą (paslaugos dalį) ir kitų įsipareigojimų pagal šią sutartį vykdymą, tarsi pats paslaugą (paslaugos dalį) būtų suteikęs ir kitus įsipareigojimus pagal šią sutartį vykdęs. Jeigu paslaugos teikėjas be paslaugos gavėjo rašytinio sutikimo, pasitelks kitą (-us) subteikėją (-us), nei nurodyta jo pasiūlyme, tai bus laikoma šios sutarties pažeidimu ir paslaugos teikėjas privalės sumokėti paslaugos gavėjui 500Eur dydžio baudą ir atlyginti kitus paslaugos gavėjo patirtus nuostolius. Tokiu atveju paslaugos gavėjas taip pat turės teisę vienašališkai nutraukti šią sutartį.

11.3. Vykdydamos ir aiškindamos šios sutarties sąlygas, taip pat spręsdamos šios sutarties nereglamentuotus klausimus, šalys vadovaujasi Lietuvos Respublikos įstatymais ir kitais teisės aktais.

11.4. Šalys pareiškia, kad jų atstovai, pasirašę šią sutartį, veikia suteiktų įgalinimų ribose, kurie suteikti nepažeidžiant Lietuvos Respublikos įstatymų, šalių įstatų (nuostatų) ar statuto, valdymo organų reglamentų ir kitų norminių aktų reikalavimų.

11.5. Visi šios sutarties šalių su šia sutartimi susiję tarpusavio pranešimai yra pateikiami raštu šioje sutartyje nurodytais adresais. Skubūs pranešimai gali būti perduodami šalims šioje sutartyje nurodytais faksais arba elektroniniu paštu. Tokiu atveju šalis, gavusi šią informaciją, privalo nedelsdama patvirtinti jos gavimo faktą.

11.6. Ši sutartis sudaryta dviem egzemplioriais lietuvių kalba, po vieną kiekvienai sutarties šaliai. Kiekvienas sutarties egzempliorius turi vienodą juridinę galią.

11.7. Neatskiriama sutarties dalis – techninė specifikacija.

**12. ŠALIŲ REKVIZITAI**

|  |  |  |
| --- | --- | --- |
| **Paslaugos gavėjas:**Lietuvos Respublikos vyriausioji rinkimų komisija |  | **Paslaugos teikėjas:**UAB „Baltnetos komunikacijos“ |
| Įstaigos kodas 188607150Gynėjų g. 8, 01109 VilniusTel. +370 5 239 6902Faksas +370 5 239 6960A. s. LT07 7300 0100 0245 7425 „Swedbank“, AB |  | Įm. kodas 125145862Panerių g. 26, 03209 VilniusTel. +370 5 274 5444El.p. info@balt.netA.s. LT 364010042400314010Bankas Luminor Bank AB |
| **Pirmininkė**A. V. Laura Matjošaitytė  |  | **Klientų aptarnavimo skyriaus vadovas**  A.V.**Piotr Kozlovskij** |
|  |  |  |